
Témavezető:
	Ásványi Katalin
Tanszékvezető egyetemi docens,  Budapesti Corvinus Egyetem
• Fenntartható Fejlődés Intézet
• Fenntarthatósági Menedzsment és Környezetgazdaságtan Tanszék




Az európai egyetemi és vállalati együttműködések áttekintése a fenntarthatósági projektekre fókuszálva

Kulcsszavak: felsőoktatás-menedzsment; CSR; felelős vezetők; fenntartható fejlődés, PRME
Napjainkban a fenntarthatósági kérdések egyre nagyobb visszhangot kapnak a gazdaság és a társadalom különböző szektoraiban. Egy fenntartható jövő megteremtéséhez olyan fiatalokat kell nevelnie a mindenkori oktatási rendszereknek, akik felelősen tudnak dönteni a saját, és embertársaik jövőjéről. Kutatásunk középpontjában az ENSZ által életre hívott, és a felsőoktatási intézmények által kiadott PRME (Principles for Responsible Management Education) jelentések állnak, amelyekben egy felelős generáció nevelése felé megtett sikereiket és terveiket kommunikálják. Fő kutatási kérdésünk, hogy hogyan jelenik meg a fenntarthatóság az Európai Unió egyeteminek vállalati együttműködéseiben. A tartalomelemzés módszerével dolgozva megállapítottuk, hogy az együttműködéseket összesen 4+1 szintre lehet bontani a kapcsolat mélysége alapján. Ezen felül sikerült regionális sajátosságokat is megállapítanunk az együttműködés jellegét tekintve, ugyanakkor azt is feltártuk, hogy bizonyos együttműködéseknél nem számítanak a földrajzi különbségek. A kutatás gazdasági és társadalmi output-ja, hogy végül a jelentések elemzése során olyan jó példákat tudtunk azonosítani, amiket aztán a hazai felsőoktatási intézmények implementálni tudnak a saját működésükbe, ezáltal hozzájárulva egy fenntarthatóbb jövő létrehozásához.



